**ANEXA 1 la HCL nr.\_\_\_\_\_ din \_\_\_\_\_**

**PROCEDURA**

**privind aprobarea schemei de ajutor de minimis pentru atragerea investiților și susținerea dezvoltării economice, prin acordarea unor scutiri/reduceri de la plata impozitelor pe clădiri și teren datorate bugetului local al Municipiului Târgu Mureș**

**I – DISPOZIŢII GENERALE**

**Art. 1.** (1) Prezenta procedură instituie „Schema de ajutor *de minimis* pentru atragerea de investiţii şi susţinerea dezvoltării economice durabile în municipiul Târgu-Mureş”.

(2) Acordarea ajutorului de minimis în cadrul acestei scheme de sprijin se va face numai cu respectarea criteriilor privind ajutorul de minimis stipulate în Regulamentul (UE) 2023/2831 al Comisiei Europene din 13.12.2023 publicat în Jurnalul Oficial seria L din data de 15 decembrie 2023.

(3) Prezenta schemă se aplică pe raza administrativ teritorială a Municipiului Târgu Mures şi va fi adoptată prin hotărâre a Consiliului Local al Municipiului Târgu Mures.

**II – OBIECTIVUL SI SCOPUL SCHEMEI**

**Art. 2.** Acordarea de facilităţi fiscale la plata impozitelor locale pentru persoane juridice în vederea atragerii de investiţii în municipiul Târgu-Mureş are ca obiective:

- dezvoltarea regională;

- susţinerea dezvoltării sectorului I.M.M.-urilor în municipiul Târgu-Mureş;

- creşterea gradului de ocupare a forţei de muncă;

- dezvoltarea echilibrată a tuturor zonelor municipiului Târgu-Mureş;

- stimularea agenţilor economici care dezvoltă procese economice cu efecte multiplicatoare în plan economico-social;

- realizarea de beneficii fiscale la bugetul local pentru perioade îndelungate de timp;

**III – BAZA LEGALĂ**

**Art. 3.** La elaborarea prezentei proceduri au fost avute în vedere dispoziţiile următoarelor acte normative:

- Regulamentul (UE) 2023/2831 al Comisiei Europene din 13.12.2023 privind aplicarea articolelor 107 și 108 din Tratatul privind funcționarea Uniunii Europene ajutoarelor de minimis

- OUG nr. 77/2014 privind procedurile naţionale în domeniul ajutorului de stat, precum şi pentru modificarea şi completarea Legii concurenţei nr. 21/1996, aprobat cu modificări şi completări prin Legea nr. 20/2015;

-art. 27 din Legea nr. 346/2004 privind stimularea înfiinţării şi dezvoltării întreprinderilor mici şi mijlocii, cu modificările şi completările ulterioare;

- Ordonanța de Urgență nr. 57/2019 privind Codul administrativ;cu modificările și completările ulterioare;

- art. 456 alin. (2) lit. l și art. 464 lin. (2) lit. k din Legea nr. 227/2015 privind Codul fiscal, cu modificările şi completările ulterioare;

- HG nr. 1/2016 privind aprobarea Normelor Metodologice de aplicare a Codului fiscal, cu modificările şi completările ulterioare;

- Legea nr. 207/2015 privind Codul de procedură fiscală, cu modificările şi completările ulterioare ;

- Legea nr. 50/1991 privind autorizarea lucrărilor de construcţii, republicată, cu modificările şi completările ulterioare;

- Legea 31/1990 privind societăţile comerciale, republicată, cu modificările şi completările ulterioare;

**IV – DOMENIU DE APLICARE AL SCHEMEI**

**Art. 4.** (1) Prezenta schemă *de minimis* se aplică pentru dezvoltarea şi modernizarea microintreprinderilor, a întreprinderilor mici şi mijlocii.

(2) Sunt exceptate de la aplicarea prevederilor prezentei scheme:

a).ajutoarele acordate întreprinderilor care îşi desfăşoară activitatea în domeniul producției primare de produse pescărești şi de acvacultură;

b) ajutoarele acordate întreprinderilor care desfăşoară activități de prelucrare și comercializare a produselor pescărești și de acvacultură, în cazul în care cuantumul ajutoarelor este stabilit pe baza prețului sau cantității de produse achiziționate sau introduse pe piață;

c) ajutoarelor acordate întreprinderilor care îşi desfăşoară activitatea în domeniul producţiei primare de produse agricole;

d) ajutoarelor acordate întreprinderilor care îşi desfăşoară activitatăți de prelucrare și comercializare a produselor agricole, în unul din următoarele cazuri:

(i)atunci când valoarea ajutoarelor este stabilită pe baza preţului sau a cantităţii de produse de acest tip achiziţionate de la producători primari sau introduse pe piaţă de întreprinderile respective;

(ii)atunci când ajutoarele sunt condiţionate de transferarea lor parţială sau integrală către producătorii primari;

e) ajutoarelor destinate activităţilor legate de export către țări terţe sau către alte state membre, respectiv ajutoarelor direct legate de cantităţile exportate, ajutoarelor destinate înființării și funcționării unei reţele de distribuţie saudestinate altor cheltuieli curente legate de activitatea de export;

f) ajutoarelor condiţionate de utilizarea preferenţială a produselor naţionale faţă de bunurile și serviciile importate.

(3) în cazul în care o întreprindere îşi desfăşoară activitatea atât în sectoarele menţionate la alineatul (2) literele (a), (b) ,(c) sau (d) cât şi în unul sau mai multe din celelalte sectoare de activitate incluse în domeniul de aplicare al prezentei scheme sau desfășoară alte activități incluse în domeniul de aplicare a prezentei scheme, aceasta se aplică ajutoarelor acordate pentru aceste din urmă sectoare sau activităţi, cu condiţia ca furnizorul de ajutor de minimis şi beneficiarul de ajutor de minimis să se asigure, prin mijloace corespunzătoare, precum separarea activităţilor sau distincţia între conturi, că activităţile desfăşurate în sectoarele excluse din domeniul de aplicare al prezentei măsuri nu beneficiază de ajutoare de minimis acordate prin această schemă.

**V – DEFINITII**

**Art. 5.** În sensul prezentei proceduri următorii termeni se definesc astfel:

-ajutor de minimis reprezintă facilitatea fiscală acordată unei întreprinderi, pe o perioadă de maxim trei ani, și care nu depășește valoarea de 300.000 euro;

- **întreprindere** – orice entitate, fie aceasta persoană fizică sau persoană juridică, care desfășoară o activitate economică, indiferent de statutul să juridic și modul în care este finanțată,

- **facilitate fiscală** – scutire/reducere de la plata impozitelor pe clădiri și teren stabilite prin H.C.L., care poate fi acordată unor persoane juridice în cadrul prezentei proceduri;

- **întreprinderi mici şi mijlocii** – se definesc şi se clasifică în conformitate cu prevederile Regulamentului CE nr. 364/2004, publicat în Jurnalul Oficial al Uniunii Europene nr. 63/2004, ale Legii nr. 346/2004 cu modificări şi completări ulterioare;

- **întreprindere mijlocie** este întreprinderea care are între 50 şi 249 de salariaţi şi realizează o cifră de afaceri anuală netă de până la 50 milioane de euro, echivalent în lei, sau deţine active totale care nu depăşesc echivalentul în lei a 43 milioane de euro;

- **întreprindere mică**este întreprinderea care are între 10 şi 49 salariaţi şi realizează o cifra de afaceri anuală netă de până la 10 milioane de euro echivalent în lei, sau deţine active totale care nu depăşesc echivalentul în lei a 10 milioane euro;

- **microintreprinderea** este intreprinderea care are până la 9 salariaţi şi realizează o cifră de afaceri anuală netă sau deţin active totale de până la 2 milioane euro, echivalent în lei;

- **investiţie** – valoarea capitalizată a clădirilor construite/extinse/modernizate în baza autorizaţiilor de construire, în condiţiile legii. Valoarea investiţiei trebuie să fie de minim 250.000 euro, dovedită prin procedul verbal de recepție a lucrărilor și prin înregistrări contabile, la poziţia *imobilizări corporale - clădiri* în contabilitatea investitorului care a recepţionat obiectivul de investiţii conform standardelor internaţionale de contabilitate şi prevederilor fiscale;

- **investitor** – persoană juridică română organizată conform Legii nr. 31/1990 privind

societăţile comerciale

- **locuri noi de munca create ca urmare a finalizarii investiei** – locuri de munca aferente investitiei si activitatii economice nou create. Crearea locurilor de munca trebuie sa reprezinte o crestere neta a numarului de salariati angajati pe perioada nedeterminata, la momentul depunerii cererii, față de numarului de salariati pe perioada nedeterminata existenți în luna eliberării autorizației de construire.

- **profil de activitate** – reprezintă activitatea principală desfăşurată de investitor, corespunzător clasificaţiei activităţilor din economia naţională, înscrisă în situațiile financiare ale investitorului

- **cheltuieli eligibile –** sunt cheltuieli legate de investiţia iniţială, constând în imobilizări corporale, respectiv cheltuieli legate de clădiri;

- **recepţia lucrărilor** – în înţelesul prezentei scheme prin această expresie se înţelege întocmirea procesului-verbal de recepţie la terminarea lucrărilor în termenul şi condiţiile prevederilor legale în vigoare, în cazul clădirilor executate integral înaintea expirării autorizaţiei de construire, precum şi a clădirilor executate integral la termenul prevăzut în autorizaţia de construire;

- **finalizarea lucrărilor de construcţii** – realizarea tuturor elementelor prevăzute în autorizaţia de construire, cu condiţia întocmirii procesului-verbal de recepţie la terminarea lucrărilor în termenul şi condiţiile prevederilor legale în vigoare;

- **administratorul schemei - furnizorul de ajutor de minimis –** Consiliul local al municipiului Târgu-Mureş.

- - **întreprindere unică –** include toate întreprinderile între care există cel puţin una dintre relaţiile următoare:

(a) o întreprindere deţine majoritatea drepturilor de vot ale acţionarilor sau ale asociaţilor unei alte întreprinderi;

(b) o întreprindere are dreptul de a numi sau revoca majoritatea membrilor organelor de administrare, de conducere sau de supraveghere ale unei alte întreprinderi;

(c) o întreprindere are dreptul de a exercita o influenţă dominantă asupra altei întreprinderi în temeiul unui contract încheiat cu întreprinderea în cauză sau în temeiul unei prevederi din contractul de societate sau din statutul acesteia;

(d) o întreprindere care este acţionar sau asociat al unei alte întreprinderi şi care controlează singură, în baza unui acord cu alţi acţionari sau asociaţi ai acelei întreprinderi, majoritatea drepturilor de vot ale acţionarilor sau ale asociaţilor întreprinderii respective.

Întreprinderile care întreţin, cu una sau mai multe întreprinderi, relaţiile la care se face referire mai sus, sunt considerate întreprinderi unice;

- **produse agricole** înseamnă produsele enumerate în anexa I la tratat, cu excepţia produselor pescăreşti şi de acvacultură care se încadrează în domeniul de aplicare al Regulamentului (UE) nr. 1379/2013 al Parlamentului European şi al Consiliului (20);

(20)Regulamentul (UE) nr. 1379/2013 al Parlamentului European şi al Consiliului din 11 decembrie 2013 privind organizarea comună a pieţelor în sectorul produselor pescăreşti şi de acvacultură, de modificare a Regulamentelor (CE) nr. 1184/2006 şi (CE) nr. 1224/2009 ale Consiliului şi de abrogare a Regulamentului (CE) nr. 104/2000 al Consiliului (JO L 354, 28.12.2013, p. 1).

- **producţie agricolă primară** înseamnă producţia de produse ale solului şi ale creşterii animalelor, enumerate în anexa I la tratat, fără a se mai efectua o altă operaţiune de modificare a naturii produselor respective;

- **prelucrarea produselor agricole** înseamnă orice operaţiune efectuată asupra unui produs agricol care are drept rezultat un produs care este tot un produs agricol, cu excepţia activităţilor desfăşurate în exploataţiile agricole necesare în vederea pregătirii unui produs de origine animală sau vegetală pentru prima vânzare;

- **comercializare de produse agricole** înseamnă deţinerea sau expunerea unui produs agricol în vederea vânzării, a punerii în vânzare, a livrării sau a oricărei alte forme de introducere pe piaţă, cu excepţia primei vânzări de către un producător primar către revânzători sau prelucrători şi a oricărei alte activităţi de pregătire a produsului în vederea primei vânzări; o vânzare efectuată de un producător primar către consumatorii finali este considerată comercializare de produse agricole în cazul în care se desfăşoară în spaţii separate, rezervate acestui scop;

- **produse pescăreşti şi de acvacultură** înseamnă produsele definite la articolul 5 literele (a) şi (b) din Regulamentul (UE) nr. 1379/2013;

- **producţia primară de produse pescăreşti şi de acvacultură** înseamnă toate operaţiunile legate de pescuitul, creşterea sau cultivarea organismelor acvatice, precum şi activităţile desfăşurate în ferme sau la bord necesare pentru pregătirea unui animal sau a unei plante pentru prima vânzare, inclusiv tranşarea, filetarea sau congelarea, şi prima vânzare către revânzători sau prelucrători;

- **prelucrarea şi comercializarea produselor pescăreşti şi de acvacultură** înseamnă toate operaţiunile, inclusiv manipularea, tratarea şi transformarea, efectuate după momentul debarcării - sau al recoltării, în cazul acvaculturii - care au ca rezultat un produs prelucrat, precum şi distribuţia acestuia;

**VI – CONDITII DE ELIGIBILITATE**

**Art. 6.** Pot beneficia de ajutorul de minimis prevăzut de prezenta Schemă, întreprinderile care îndeplinesc următoarele condiţii:

a) funcţionează legal în România;

b) nu se află în stare de faliment, insolvenţă lichidare, dizolvare, activitatea să nu fie condusă de un administrator sau lichidator judiciar, să nu aibă restricţii asupra activităţilor sale comerciale iar acestea să nu fie puse la dispoziţia creditorilor;

c) nu desfăşoară activităţi exceptate de prezenta schemă;

d) nu a fost constatată o faptă ce constituie infracţiune de evaziune fiscală, pentru care s-a pronunţat o hotărâre judecătorească definitivă

e) reprezentantul legal al întreprinderii nu a fost supus unei condamnări in ultimii 3 ani, de către nici o instanţa de judecata, din motive profesionale sau etic profesionale

f) nu înregistrează datorii restante la bugetul de stat, bugetele speciale şi bugetul local

g) nu au litigii cu Consiliul local al municipiului Târgu-Mureş, cu Municipiul Târgu-Mureş sau cu Direcția Fiscală Locală Târgu Mureș;

h) reprezentantul legal al întreprinderii nu furnizează informaţii false prin solicitarea de acordare a ajutorului *de minimis*;

i) nu au fost subiectul unei decizii a Comisiei Europene de recuperare a unui ajutor de stat sau, în cazul în care a făcut obiectul unei astfel de decizii, aceasta a fost deja executată şi creanţa integral recuperată;

j) sunt înregistrate şi funcţionează potrivit prevederilor Legii nr. 31/1990 privind societăţile comerciale, republicată, cu modificările şi completările ulterioare, sunt încadrate în categoria microintreprinderilor, a întreprinderilor mici şi mijlocii, au sediul şi îşi desfăşoară activitatea în România;

k) efectuează investiţii pe teritoriul municipiului Târgu-Mureş de minim 250.000 euro, inclusiv investiţii de natura locuinţelor cu valoare de minim 250.000 euro;

l) în momentul depunerii cererii sunt deja create noi locuri de muncă în municipiul Târgu-Mureş, ca urmare a realizării investiţiei, astfel:

- întreprinderi mijlocii - cel puţin 10 locuri noi de muncă

- microintreprinderi si întreprinderi mici - cel puţin 3 locuri noi de muncă;

m) investițiile să fie recepționate începând cu data de 01.01.2023 ( Exceptie fac solicitarile pe vechea schema de minimis, la care nu s-a atins pragul maxim al ajutorului și perioada de trei ani, unde, se va face analiza asupra valorii investiției ințiale, în condiții stabilite de prezenta schemă) .

n) îndeplinesc şi alte condiţii specificate în Schemă

**Art. 7.** (1) Numărul locurilor de muncă nou create, ca urmare a realizării investiţiei, de către solicitantul ajutorului *de minimis* trebuie să fie ocupate efectiv, cu contract de muncă pe durată nedeterminată.

(2) În vederea verificării îndeplinirii condiţiei de la alin. 1, solicitantul va depune documente din care rezultă acest fapt, respectiv

- Declaraţia 112 depusă la Agenţia Naţională de Administrare Fiscală (ANAF) sau Administraţia Judeţeană a Finanţelor Publice Mureş, pentru luna în care s-a eliberat autorizația de construire

- Declaraţia 112 depusa la ANAF sau Administraţia Judeţeană a Finanţelor Publice Mureş la data depunerii cererii de obținere facilități (ultima lună încheiată),

- extras din Registrul de evidenta a salariatilor REVISAL, pentru luna în care s-a eliberat autorizația de construire,

- extras din Registrul de evidenta a salariatilor REVISAL la data depunerii cererii (ultima lună încheiată)

(3) Echivalentul în euro al valorii investiţiei va fi stabilit prin raportarea valorii capitalizate în lei a investiţiei finalizate, la cursul de schimb al monedei euro, comunicat de BNR la data procesului verbal de recepţie de terminare a lucrărilor.

(4) Valoarea capitalizată în lei a investiţiei se stabileşte conform definiţiei de la art. 5.

(5) Acordarea ajutorului de minimis pentru investiţia efectuată este condiţionată de menţinerea proprietăţii şi destinaţiei acesteia pentru o perioadă de minim 3 ani de la data finalizării investiţiei, cu excepţia investiţiilor constând în blocuri de locuinţe, și menținerea locurilor de muncă nou create.

**Art. 8** Pentru fiecare contribuabil care depune dosarul de obținere facilități, Biroul de inspecție fiscală va întocmi Raport de inspecție fiscală, prin care se va constata dacă este eligibil pe schema de ajutor de minimis.

**VII - CATEGORII DE FACILITĂȚI FISCALE**

**Art. 9.** (**1**)Facilităţile fiscale care se pot acorda investitorilor persoane juridice, sunt următoarele:

- **scutirea/reducerea de la plata impozitului pe clădiri şi pentru terenul aferent** (pentru investiţiile nou realizate de minim 250.000 de euro) pe o perioadă de 3 ani, în intervalul de valabilitate a prezentei scheme şi în limita echivalentului în lei a valorii maxime de 300.000 de euro acordate unei întreprinderi unice;

**(2) Criteriile de acordare a facilităților fiscale și cotele de reducere a impozitului pe clădiri și terenul aferent investițiilor de minim 250.000 euro și crearea a cel puțin 3 locuri noi de muncă sunt următoarele:**

|  |  |  |
| --- | --- | --- |
| **Nr. crt.** | **DENUMIRE CRITERIU** | **COTE DE REDUCERE** |
| 1. | C1 Valoarea investiției | C11: 40% - de la 5 mil. Euro  C12: 30% - de la 2,0 – pana la 5,0 mil. Euro  C13: 20% - de la 1,0 – pana la 2,0 mil. Euro  C14: 10% - de la 0,25 – pana la 1,0 mil. Euro |
| 2. | C2 Numărul de noi locuri de muncă generate de investiția realizată | C21: 40% - peste 101 persoane  C22: 30% - între 26 - 100 pers.  C23: 20% - între 11 - 25 pers.  C24: 10% - între 3 - 10 pers. |
| 3. | C3 Profil de activitate | C31: 20% - productie  C32: 10% - servicii  C33: 0% - comert |

***Ajutorul de minimis*** acordat în baza prezentului regulament reprezintă:

***-*** impozitul pe cladire rezultat prin aplicarea cotei de reducere prevăzute de prezentul regulament

***-*** impozitul pe teren rezultat prin aplicarea cotei de reducere prevăzute de prezentul regulament.

Procentul total al reducerii/scutirii impozitului pe clădiri si terenul aferent se calculează prin încadrarea investiţiei şi a celorlalte date ale investiţiei/investitorului în criteriile C1, C2 si C3 menţionate mai sus si însumarea procentelor de reducere aferente acestor criterii.

**(3)Exemplu de calcul a facilităţii:**

Un contribuabil - persoana juridica cu profil de activitate productie, finalizează construirea unei clădiri în valoare de 1.000.000 euro, respectiv 5.000.000 lei, la curs de schimb 5 lei/euro.

Terenul aferent cladirii este de 2.000 mp, situat in zona B.

La data finalizării investiţiei, contribuabilul – persoană juridică depune declaratia cu numarul de persoane angajate la data finalizarii investitiei (declaratia angajării a 80 salariati, deci mai mult de 5) .

Cota de impozitare cladiri pe anul ***2024 este de 1,3%.***

1. Impozit pe cladiri datorat pe anul 2024, nefacilitat :

|  |  |  |  |
| --- | --- | --- | --- |
| Valoarea clădirii X Cota de impozit = |  |  | Valoare impozit pe clădiri /an |
| 5.000.000 lei X 1,3% =  Procent de reducere: |  |  | 65.000 lei |
| C31 +C22+ C13 = 20%+30% +20% = 70% |  |  |  |
| Valoarea facilităţii acordate: |  |  |  |
| Valoare impozit /an X Valoare reducere |  | = | Facilitate acordată |
| 65.000 lei X 70% | = | = | 45.500 lei (facilitate acordata) |
| Impozit pe cladiri de plata pe anul 2024 : |  |  | (9.100 euro/an x 3 ani = 27.300 euro în trei ani)) |
| Valoare impozit nefacilitat – Valoare facilitate | = |  | Impozit de plată |

65.000 lei – 45.500 lei = 19.500 lei (impozit de plata)

1. Impozit pe teren datorat pe anul 2024, nefacilitat :

|  |  |  |  |
| --- | --- | --- | --- |
| Suprafata terenului X Nivel/ha/zona B = |  |  | Valoare impozit pe teren /an |
| 2.000 mp X 7.545lei/ha =  Procent de reducere: |  |  | 1.509 lei |
| C31 +C22+ C13 = 20%+30% +20% = 70% |  |  |  |
| Valoarea facilităţii acordate: |  |  |  |
| Valoare impozit /an X Valoare reducere |  | = | Facilitate acordată |
| 1.509 lei X 70% |  | = | 1.056 lei (facilitate acordata) |
| Impozit pe teren de plata pe anul 2024  : |  |  | (211 euro/an x 3 ani = 633 euro în trei ani) |
| Valoare impozit nefacilitat – Valoare facilitate | = |  | Impozit de plată |

1.509 lei – 1.056 lei = 453 lei (impozit de plata)

(4) Ajutoarele de minimis se consideră acordate în momentul în care dreptul legal de a beneficia de aceste ajutoare este conferit întreprinderii în temeiul unei hotărâri a Consiliului local.

(5)Echivalentul în euro al valorii facilităţii acordate/fiecare an la impozitul local pentru clădire şi teren, va fi stabilit la cursul de schimb al Băncii Naţionale a României valabil la data adoptării hotărârii prin care se aprobă facilitatea fiscală de către Consiliul local al municipiului Târgu-Mureş.

(6) Scutirea**/**reducerea la plată a impozitului pe clădiri, respectiv pentru terenul aferent, se acordă doar pentru acele clădiri care au fost recepţionate în perioada de valabilitate a schemei de ajutor de minimis şi a căror contravaloare se regăseşte în cheltuielile eligibile aferente investiţiilor în imobilizări corporale.

(7)Scutirea**/**reducerea la plată a impozitului pe clădiri, respectiv pentru terenul aferent nu se acordă în cazul în care lucrările de construcţii nu au fost finalizate la termenul prevăzut în autorizaţia de construire, chiar dacă s-a încheiat proces-verbal la data expirării autorizaţiei de construire în care este consemnat stadiul lucrărilor.

(8) Ajutoarele de minimis acordate în baza Schemei cumulează facilităţile la impozitul pe clădire cu cele de la impozitul pe teren.

(9) În cazul în care o întreprindere se împarte în două sau mai multe întreprinderi separate, ajutoarele de minimis acordate înainte de separare se alocă întreprinderii care a beneficiat de acestea, şi anume, în principiu, întreprinderii care preia activităţile pentru care au fost utilizate ajutoarele de minimis. În cazul în care o întreprindere se împarte în două sau mai multe întreprinderi separate, ajutoarele de minimis acordate înainte de separare se alocă întreprinderii care a beneficiat de acestea, şi anume, în principiu, întreprinderii care preia activităţile pentru care au fost utilizate ajutoarele de minimis.

(10) În cazul fuziunilor sau al achiziţiilor, atunci când se stabileşte dacă un nou ajutor de minimis acordat unei întreprinderi noi sau întreprinderii care face achiziţia depăşeşte plafonul relevant, se iau în considerare toate ajutoarele de minimis anterioare acordate tuturor întreprinderilor care fuzionează. Ajutoarele de minimis acordate legal înainte de fuziune sau achiziţie rămân legal acordate.

(11) Ajutorul de minimis sub forma scutirilor/reducerilor prevăzute la alin. (1) se acordă într-un an fiscal o sigură dată.

(12) Ajutorul de minimis sub forma scutirilor/reducerilor prevăzute la alin. (1) se acordă pe baza Hotărârii Consiliului Local aprobată în acest sens, începând cu data de întâi ianuarie a anului următor depunerii cererii prin care s-a solicitat facilitatea.

(13) În cazul în care, valoarea clădirii se modifică ca urmare a reevaluării, facilitatea se aplică ținând cont de noua valoare impozabilă, stabilită prin raportul de evaluare.

**Art. 10.** (1) Serviciul Impozite şi Taxe Persoane Juridice din cadrul Direcției Fiscale Locale Târgu-Mureş reanalizează în fiecare an menţinerea acordării facilităţilor pentru fiecare investitor în parte, pe baza documentelor prezentate de aceştia. Menţinerea acordării facilităţilor fiscale este condiţionată de prezentarea, până la data de **1 martie** a fiecărui an, din perioada de acordare a ajutorului de minimis, a următoarelor documente aferente anului precedent:

- Declaraţia 112 depusa la ANAF aferentă lunii anterioare depunerii documentelor pentru reanalizarea anuală în vederea menţinerii facilităţilor, la care se anexeaza si extras din Registrul de evidenta a salariatilor REVISAL intocmit pe ultimele 12 luni anterioare depunerii cererii.

- balanţa contabilă pe luna decembrie a anului precedent;

- certificat fiscal privind obligaţiile de plată faţă de bugetul de stat, din care să rezulte că solicitantul de ajutor de minimis nu are obligaţii de plată restante;

- certificat fiscal privind obligaţiile de plată faţă de bugetul local dacă societatea are sediul în altă localitate decât Târgu Mureș

- pentru scutirea/reducerea de impozit pe clădiri de natura locuinţelor – prezentarea dovezilor privind valoarea rămasă a investiţiei după vânzarea unora dintre unităţile locative componente

- declaraţia pe propria răspundere a reprezentantului legal al societăţii/întreprinderii unice, potrivit căreia persoana juridică/întreprinderea unică nu a beneficiat de ajutor de stat în cadrul altor scheme, de la alţi furnizori de ajutor de stat, precum şi o declaraţie pe propria răspundere privind ajutoarele de minimis primite în acel an fiscal şi în ultimii doi ani fiscali, fie din surse ale statului sau ale autorităţilor locale, fie din surse comunitare

- declaratie pe propria raspundere privind activitatea desfăşurată de investitor cu ponderea cea mai mare, corespunzător clasificaţiei activităţilor din economia naţională, înscrisă în situaţiile financiare ale investitorului.

(2) În cazul nedepunerii documentelor menţionate mai sus, de către fiecare contribuabil în parte, până la data de 1 martie a fiecărui an, facilitatea nu mai se acordă, începând cu anul fiscal respectiv.

(3) După prezentarea documentelor de către agenţii economici beneficiari de facilităţi fiscale, se va proceda la verificarea încadrării în prevederile prezentei scheme, iar în urma verificării, Serviciul Impozite şi Taxe Persoane Juridice va propune Consiliului local menţinerea facilităţile reglementate.

**Art. 11.** (1) Scutirea/reducerea de la plata impozitului pe clădiri si pentru terenul aferent, pentru investiţii de natura locuinţelor si pentru terenul aferent, se acordă pentru obiectivele de investiţii (condominiu de locuinţe) pe o perioadă de 3 ani şi în limita plafonului de 300.000 de euro pentru o întreprindere unică. Acordarea facilităţii se revizuieşte anual, scutirea/reducerea de la plata impozitului pe clădiri și teren acordându-se pentru valoarea impozabilă și pentru suprafața de teren, rămase a obiectivului de investiţii în urma vânzării unora dintre unităţile locative.

(2) În cazul închirierii unităţilor locative, întreprinderea nu mai beneficiază de scutire/reducere la plata impozitului pe clădiri pentru unitatea locativă închiriată, începând cu data de întâi ianuarie a anului urmator încheierii contractului de închiriere. În acest sens, beneficiarul ajutorului este obligat să înştiinţeze Serviciul Impozite şi Taxe Persoane Juridice cu privire la aceste modificări şi totodată să transmită o copie a contractului de închiriere înregistrat la Administraţia Judeţeană a Finanţelor Publice Mureş, în vederea înregistrării modificărilor în evidenţele fiscale.

(3) Facilitatea nu se acordă nici în cazul unităţilor locative pentru care se încheie contract de vânzare-cumpărare, contract de vânzare-cumpărare cu plata în rate, contract de împrumut, comodat, leasing sau orice altă formă de utilizare a spaţiului de către terţi, începând cu data de întâi ianuarie a anului urmator încheierii acestor acte.

(4) În cazul în care proiectul de investiţii de natura locuinţelor cuprinde, pe lângă clădiri cu destinaţia de locuinţe, şi clădiri reprezentând spaţii comerciale sau birouri, iar valoarea investiţiei aferentă spaţiilor comerciale sau a spaţiilor cu destinaţia de birouri, împreună cu valoarea aferentă locuinţelor, este de minim 250.000 euro, se acordă scutire/reducere la plata impozitului pe clădiri, și pentru terenul aferent.

**VIII - CONDITII DE ACORDARE A FACILITATILOR FISCALE**

**Art. 12.** Pentru a beneficia de facilităţile fiscale prevăzute la art. 9, referitoare la impozitul pe clădiri şi teren, persoanele juridice trebuie să depună la Registratura Direcției Fiscale Locale Târgu-Mureş, următoarele documente:

**A. Documente cu caracter general**:

a) să prezinte actele de înregistrare şi funcţionare a societăţii, respectiv certificat de înmatriculare, statutul sau contractul de asociere, după caz, şi certificatele de înregistrare la organele fiscale;

b) să prezinte certificat constatator emis de Oficiul Registrului Comerţului, din care să rezulte că nu sunt în stare de faliment, reorganizare judiciară, alte situaţii înscrise la art. 6, lit. b), f) şi g) din prezenta Procedură de acordare de facilităţi fiscale;

c) să prezinte cazierul fiscal eliberat de organul fiscal în a cărui rază teritorială îşi are sediul contribuabilul **-** persoană juridică;

d) în cazul contribuabililor înregistraţi în alte localităţi decât municipiul Târgu-Mureş, să prezinte certificatul fiscal din care să rezulte că nu au datorii la bugetul local al localităţii în a cărui rază teritorială îşi are sediul contribuabilul **-** persoană juridică;

e) să prezinte o declaraţie pe propria răspundere a reprezentantului legal al întreprinderii că nu au fost emise împotriva acesteia decizii de recuperare a unui ajutor de stat sau în cazul în care au fost emise asemenea decizii, acestea au fost executate conform prevederilor legale în vigoare;

f) să prezinte o declaraţie pe propria răspundere a reprezentantului legal al societăţii, potrivit căreia societatea/întreprinderea unică nu a beneficiat de ajutor de stat în temeiul altor scheme, de la alţi furnizori de ajutor de stat, precum şi o declaraţie pe propria răspundere privind ajutoarele de minimis acordate societăţii în acel an fiscal şi în ultimii doi ani fiscali, fie din surse ale statului sau ale autorităţilor locale, fie din surse comunitare;

g) să prezinte ultimul bilanţ contabil, împreuna cu anexele aferente;

h) să prezinte extrase C.F. pentru imobile actualizate;

i) să prezinte o adeverinţă din care să reiasă faptul că societatea nu este în litigii cu Consiliul local al municipiului Târgu-Mureş sau cu Municipiul Târgu-Mureş

j) declaratie pe propria raspundere privind activitatea desfăşurată de investitor cu ponderea cea mai mare, corespunzător clasificaţiei activităţilor din economia naţională, înscrisă în situaţiile financiare ale investitorului.

**B. Documente cu caracter specific**:

**Pentru acordarea scutirii/reducerii de la plata impozitului pe clădiri respectiv pentru terenul aferent, pentru investiţiile realizate de minim 250.000 euro**:

- să depună autorizaţia de construire aferentă obiectivului de investiţii realizat;

- să prezinte procesul verbal de recepţie la terminarea lucrărilor, încheiat în termenul prevăzut de prevederile legale în vigoare;

- să depună declarația cu valoarea reală a lucrărilor

- să facă dovada înregistrării în contabilitate a valorii capitalizate a investiţiei, conform reglementărilor legale în vigoare;

- să depună o declaraţie a reprezentantului legal al societăţii, prin care să se ateste faptul că prin investiţia pentru care se acordă facilitatea au fost create noi locuri de muncă, conform **art. 6, lit. o)**, pe raza administrativ-teritorială a municipiului Târgu-Mureş, care vor rămâne în proprietate cu destinaţia iniţială pe întreaga perioadă pentru care au fost acordate facilităţile, la care se vor anexa documentele justificative în acest sens, şi anume:

- Declaraţia 112 depusă la Agenţia Naţională de Administrare Fiscală (ANAF) sau Administraţia Judeţeană a Finanţelor Publice Mureş, pentru luna în care s-a eliberat autorizația de construire

- Declaraţia 112 depusa la ANAF sau Administraţia Judeţeană a Finanţelor Publice Mureş la data depunerii cererii de obținere facilități (ultima lună încheiată),

- extras din Registrul de evidenta a salariatilor REVISAL, pentru luna în care s-a eliberat autorizația de construire,

- extras din Registrul de evidenta a salariatilor REVISAL la data depunerii cererii (ultima lună încheiată)

- să depună ultima situaţie financiară anuală/semestrială în vederea stabilirii activităţii preponderente, codificată CAEN

- să depună ultima balanță contabilă încheiată

Documentele de la pct. A şi B vor fi cuprinse într-un opis, care va fi anexat cererii de acordare a facilităţii – Formularul 1.

**Art. 13.** În cazul persoanelor juridice nerezidente în România, cu filiale în România, documentele prezentate trebuie să conţină informaţiile similare solicitate contribuabililor **-** persoane juridice române.

**Art. 14** (1) În vederea acordării facilităţilor fiscale prevăzute în prezenta procedură, persoanele juridice vor depune la Registratura Direcției Fiscale Locale Târgu-Mureş, o cerere tip de acordare a facilităţilor sub forma scutirii/reducerii de la plata impozitului pe clădiri şi teren, conform **Formularului nr. 1** la prezenta procedură, însoţită de toate documentele prin care îşi demonstrează eligibilitatea, prevăzute la art. 11.

(2) Cererea se completează în limba română prin tehnoredactare şi poartă semnătura în original a reprezentantului legal al societăţii.

(3) Direcţia Fiscală Locală Târgu Mureș, prin Serviciul Impozite şi Taxe Persoane Juridice, acordă asistenţă întreprinderilor solicitante pentru întocmirea şi completarea Cererii-tip de finanţare. Cererea va fi înregistrată în Registrul special al schemei de ajutor de minimis – **Formularul nr. 2,** menţionându-se data şi numărul de înregistrare. Cererile vor fi analizate şi selectate în limita bugetului alocat schemei de ajutor de minimis, în funcţie de data şi numărul înregistrării documentelor, urmărindu-se conformitatea cu prevederile prezentei scheme.

(4)Pe baza raportului și a constătărilor efectuate de Biroul de inspecție fiscală,Serviciul Impozite şi Taxe Persoane Juridice, va finaliza procesul de evaluare a cererii pentru acordarea facilităţilor fiscale în termen de 45 de zile de la data înregistrării acesteia. În cazul în care investitorul se încadrează în prevederile prezentei scheme de minimis, se va întocmi Referat de aprobare şi proiect de hotărâre, în vederea înaintării către Consiliului local al municipiului Târgu-Mureş, spre analiză și aprobare.

(5) Acordarea facilităţilor fiscale individuale în cadrul prezentei scheme de ajutor de minimis se va aproba prin Hotărâre a Consiliului Local al municipiului Târgu-Mureş în mod individual, pentru fiecare investitor în parte.

(6) În cazul în care cererea este incompletă, nu conţine informaţii corecte, nu este însoţită de toată documentaţia necesară sau există neconcordanţe în informaţiile furnizate, Serviciul Impozite şi Taxe Persoane Juridice va transmite solicitantului o înştiinţare prin care îi va solicita completarea cererii sau a documentaţiei. În acest caz, termenul de evaluare prevăzut anterior curge de la data la care documentaţia este considerată completă. Societatea solicitantă va transmite documentaţia în completare, în termen de maxim 10 zile lucrătoare de la primirea înştiinţării.

(7) În cazul în care actele în completare nu se transmit în termenul prevăzut mai sus, dosarul se clasează.

(8) Hotărârea de aprobare a acordării ajutorului de minimis va conţine, cel puţin, informaţii cu privire la valoarea fixă maximă a ajutorului, la perioada de acordare a ajutorului şi în legătură cu caracterul de minimis al acestuia, făcând trimitere explicită la Regulamentul (UE) nr. 2023/2831/13.12.2023.

**IX. Anularea, încetarea acordării facilităţilor fiscale**

**Art. 15.** (1) În cazul în care s-au acordat scutiri/reduceri de la plata impozitului pe clădiri și teren, la data constatării nerespectării obligaţiilor, facilitatea acordată se anulează, cu recalcularea retroactivă a impozitului datorat, inclusiv cu calculul majorărilor de întârziere aferente, conform prevederilor legale, dacă:

- se constată, cu ocazia revizuirii anuale, că societatea figurează în evidenţele fiscale ale Municipiului Târgu-Mureş cu obligaţii de plată restante faţă de bugetul local, bugetele speciale şi către bugetul de stat;

- societatea a beneficiat de ajutor de stat sau de minimis pentru aceleaşi costuri eligibile, fie din surse ale statului şi/sau din surse comunitare, cu depăşirea plafoanelor legale.

(2) În cazul nedepunerii la termen a documentaţiei, în vederea revizuirii anuale a facilităţilor fiscale, beneficiarii îşi vor pierde facilitatea începând cu anul fiscal pentru care nu şi-au depus în termen solicitarea.

(3) În situaţia în care se constată că societatea a atins plafonul de minimis (echivalentul în lei a 300.000 de euro, acordat unei întreprinderi unice pe o perioadă de 3 ani consecutivi, facilităţile acordate încetează de drept, fără vreo altă formalitate. Serviciul Impozite şi Taxe Persoane Juridice din cadrul Direcției Fiscale Locale Târgu-Mureş va înştiinţa în scris beneficiarii ajutorului de minimis despre încetarea facilităţii fiscale.

**Art. 16.** (1) Ajutorul de minimisacordat în baza Schemei reprezintă valoarea scutirii/reducerii de la plata impozitului pe clădire şi/sau teren în condiţiile reglementărilor legale aplicabile.

(2) Numărul cazurilor şi valoarea facilităţilor se prezintă anual într-o anexă la hotărârea de consiliu local privind execuţia bugetului local.

(3) Administratorul schemei are obligaţia ca, prin aparatul propriu, să facă publică pe site-ul primăriei epuizarea bugetului alocat prin această schemă şi data de la care nu se mai înregistrează cereri pentru acordarea de facilităţi fiscale.

(4) După aprobarea de către Consiliul Local, Municipiul Târgu Mureș, în calitate de furnizor de ajutor de minimis, va informa beneficiarii ajutoarelor de minimis despre cuantumul ajutorului acordat, baza legală comunitară conform căreia s-a efectuat acordarea ajutorului, și tipul de ajutor acordat.

**X – DURATA SCHEMEI DE AJUTOR DE MINIMIS**

**Art. 17.** Prezenta schemă se implementează pe perioada: de la data intrării în vigoare a hotărârii în condiţiile legii până la data de 31 decembrie 2030.

(2) Cererile privind acordarea de facilităţi fiscale în cadrul prezentei scheme se vor înregistra la Registratura Direcției Fiscale Locale Târgu-Mureş, pentru întocmirea proiectului de hotărâre de acordare de facilităţi, în limita bugetului alocat schemei.

**XI – BUGETUL SCHEMEI SI BENEFICIARII**

**Art. 18.** (1) Valoarea totala estimată a ajutorului de minimis care va fi acordat în cadrul prezentei scheme, este de 2.100.000 euro, (aprox. 10.500.000 lei) defalcată după cum urmează:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| AN | 2024 | 2025 | 2026 | 2027 | 2028 | 2029 | 2030 | TOTAL |
| EURO | 300.000 | 300.000 | 300.000 | 300.000 | 300.000 | 300.000 | 300.000 | 2.100.000 |

(2) Numărul maxim estimat al beneficiarilor este de 35.

**XII - DISPOZIŢII FINALE**

**Art. 19** Schema de ajutor de minimis va fi publicată pe site-ul Municipiului Târgu-Mures.

**Art. 20** (1) Autoritatea locală, prin serviciul de specialitate, are obligaţia de a furniza Consiliului Concurenţei toate informaţiile necesare pentru derularea procedurilor în faţa Comisiei Europene.

(2) Autoritatea locală, prin serviciul de specialitate, are obligaţia de a supraveghea permanent ajutoarele de minimis acordate, aflate în derulare, şi de a dispune măsurile care se impun în cazul nerespectării condiţiilor impuse prin Schemă sau prin legislaţia naţionala ori europeană aplicabilă la momentul respectiv.

(3)Beneficiarul are obligaţia de a răspunde, în termenul stabilit de Consiliul Concurenţei, la orice solicitare de informaţii privind ajutoarele de stat sau de minimis primite.

**Art. 21.** (1) În cazul în care proiectul este eligibil pentru a primi ajutor de minimis în cadrul prezentei proceduri şi este selectat pentru finanţare în urma procesului de evaluare, administratorul ajutorului de minimis comunică în scris întreprinderii beneficiare cuantumul maxim al ajutorului ce poate fi acordat şi caracterul acestuia de ajutor de minimis, făcând referire expresă la Regulamentul (UE) nr. 2023/2831 din data de 13 decembrie 2023, al Comisiei prin menţionarea titlului acestuia şi a numărului de publicare în Jurnalul Oficial al Uniunii Europene.

                (2) Raportarea şi monitorizarea ajutoarelor de minimisacordate în baza prezentei scheme se fac în conformitate cu prevederile *Regulamentului privind procedurile de monitorizare a ajutoarelor de stat și de minimis*[[1]](#footnote-1)[1].

(3) Furnizorul de ajutor de minimis păstrează, evidenţa detaliată a ajutoarelor acordate în baza prezentei scheme pe o durată de 10 ani de la data la care ultima alocare specifică a fost acordată în baza schemei. Această evidenţă trebuie să conţină toate informaţiile necesare pentru a demonstra respectarea condiţiilor impuse de legislaţia Uniunii Europene în domeniul ajutorului de stat.

(4) Beneficiarul ajutorului de minimis trebuie să păstreze, pentru o perioadă de minim 10 ani fiscali de la data acordării ultimei alocări specifice, toate documentele referitoare la ajutorul de minimis primit în cadrul schemei și să transmită furnizorului/administratorului acesteia sau Consiliului Concurenței, în termenele stabilite de aceștia, toate informațiile necesare pentru derularea procedurilor naționale și ale Uniunii Europene în domeniul ajutorului de minimis.

                (5) Furnizorul de ajutor de minimis are obligaţia de a supraveghea permanent ajutorul de minimis acordat, aflat în derulare, şi de a dispune măsurile care se impun în cazul încălcării condiţiilor impuse prin prezenta procedură sau prin legislaţia naţională sau europeană aplicabilă la momentul respectiv.

            (6) Furnizorul de ajutor de minimis dispune recuperarea ajutorului în cazul în care condițiile de acordare a ajutorului nu au fost respectate de beneficiar.

            (7) Ajutorul de minimis care trebuie rambursat sau recuperat include şi dobânda aferentă, datorată de la data plăţii acestuia până la data recuperării sau a rambursării integrale.

            (8) Rata dobânzii aplicabile este cea stabilită potrivit prevederilor *Regulamentului (UE) nr. 1589/2015 de stabilire a normelor de aplicare a articolului 108 din Tratatul privind funcționarea Uniunii Europene*.

            (9) Deciziile furnizorului de recuperare a ajutorului de minimis se transmit Consiliului Concurenței, spre informare, în termen de 5 zile de la data adoptării.

(10) Pe baza unei cereri scrise, furnizorul va transmite Comisiei Europene, prin intermediul Consiliului Concurenţei, în 20 de zile lucrătoare sau în termenul fixat în cerere, toate informaţiile pe care Comisia Europeană le consideră necesare pentru evaluarea respectării condiţiilor acestei proceduri de ajutor de minimis.

(11) Furnizorul are obligaţia de a transmite Consiliului Concurenţei, în formatul şi în termenul prevăzut de *Regulamentul privind procedurile de monitorizare a ajutoarelor de stat și de minimis*, toate datele şi informaţiile necesare pentru monitorizarea ajutoarelor de minimis la nivel naţional.

(12) În cazul în care furnizorul nu are date definitive privind valoarea ajutorului de minimis, acesta va transmite valori estimative.

(13) Erorile constatate de furnizor şi corecţiile legale, anulări, recalculări, recuperări, rambursări, se raportează până la 31 martie a anului următor anului de raportare.

                (14) În cazul în care există îndoieli serioase cu privire la datele transmise de către furnizor, Consiliul Concurenţei poate să solicite date şi informaţii suplimentare şi, după caz, să deruleze o acțiune de control la beneficiarul ajutorului *de minimis*. Echipa de control a Consiliului Concurenței va fi însoțită de reprezentanții furnizorului.

                (15) În cazul în care furnizorul nu implementează măsurile ce se impun pentru respectarea legislației în domeniul ajutorului de stat, Consiliul Concurenței emite decizii de stopare sau recuperare a ajutoarelor *de minimis*. Deciziile emise de Consiliul Concurenței reprezintă titlu executoriu.

  (16) Furnizorul de ajutor de minimis va transmite, spre informare, Consiliului Concurenţei prezenta procedură în termen de 15 zile de la data adoptării acesteia, conform art. 17 *din O.U.G. nr. 77/2014 privind procedurile naţionale în domeniul ajutorului de stat, precum şi pentru modificarea şi completarea Legii concurenţei nr. 21/1996*, cu modificările şi completările ulterioare.

  (17) Furnizorul de ajutor de minimis are obligația, în conformitate cu prevederile art. 29 din *Regulamentul privind Registrul ajutoarelor de stat*, pus în aplicare prin Ordinul Președintelui Consiliului Concurenței nr. 437/2016, de a încărca în Registrul ajutoarelor de stat (RegAS) a schemei de ajutor de minimis, în termen de 5 zile lucrătoare de la data intrării în vigoare a acesteia.

(18) Contractele, actele de acordare, plățile, obligațiile de recuperare a ajutoarelor și rambursarea efectivă a respectivelor obligații, aferente acestei măsuri, se vor încărca în RegAS în termen de 7 (șapte) zile lucrătoare de la data semnării contractului/actului sau a publicării acestora în Monitorul Oficial al României, respectiv de la data instituirii plăților, a obligațiilor de recuperare a ajutoarelor sau a rambursării efective a respectivelor obligații.

**Art. 22** Prezenta schemă de ajutor de minimis, înlocuieşte prevederile schemei de minimis aprobată prin HCL Târgu-Mureş nr. 5/28.01.2021.

PRIMAR

**Soós Zoltán**

**Formularul 1**

Către,

Direcția Fiscală Locală Târgu-Mureş

Serviciul Impozite şi Taxe Persoane Juridice

Subscrisa,..........................................................având datele de identificare menţionate în secţiunea A, reprezentată legal prin dl/dna...................................................................................

având calitatea de....................................., solicit acordarea scutirii/reducerii de plată a impozitului pe clădiri şi terenul aferent, în condiţiile prevederilor ***schemei de ajutor de minimis pentru atragerea de investiţii şi susţinerea dezvoltării economice în municipiul Târgu-Mureş.***

**SECŢIUNEA A**

Prezentarea solicitantului

Denumirea întreprinderii.........................................................................

Adresa................................................................cod poştal......................

Telefon.........................Fax...............................E- mail.............................

Nr. de înmatriculare la oficiul registrului comerţului/data.......................

Codul de identificare fiscală..........................

Forma juridică.........................Capital social......................deţinut de :

* Persoane fizice: ..................................%
* Microintreprinderi, intreprinderi mici si mijlocii\*1)..........................%
* Societăţi comerciale mari\*2).......................%

Obiectul principal de activitate.........................................................................

..........................................................................................................................

Cod CAEN..................................................

Obiectul secundar de activitate\*3).............................................................

...................................................................................................................

Cod CAEN.................................................

Numărul mediu scriptic anual de personal în anul fiscal anterior.........................

Cifra de afaceri conform ultimului bilanţ contabil anual aprobat.......................lei

Valoare active totale, conform ultimei situaţii financiare aprobate\*4)............................lei

Numele si prenumele reprezentantului legal .................................

Funcţia.......................................................

Semnătura autorizată şi ştampila solicitantului\*5)

..............................................................

Data semnării.................................

\*1) Microintreprinderile, intreprinderile mici si mijlocii sunt definite ca societăţi comerciale cu numărul mediu scriptic de personal până la 249 ( inclusiv) raportat în anul anterior şi realizează o cifră de afaceri anuală netă ce nu depăşeşte 50 milioane de euro, echivalent în lei sau deţin active totale care nu depăşesc echivalentul în lei a 43 milioane de euro, conform ultimei situaţii financiare aprobate: prin active totale se înţelege active imobilizate plus active circulante plus cheltuieli în avans.

\*2) Societatea mare este acea societate comercială cu numărul mediu scriptic de personal mai mare decât 250( inclusiv) sau o cifră de afaceri anuală netă de peste 50 milioane de euro, echivalent în lei, sau deţine active totale care depăşesc echivalentul în lei a 43 milioane de euro, conform ultimei situaţii financiare aprobate.

\*3) Se completează dacă finanţarea se solicită pentru obiectul secundar de activitate.

\*4) Prin active totale se înţeleg active imobilizate plus active circulante plus cheltuieli în avans.

\*5) Toate cererile depuse pentru această schemă vor fi semnate de persoana autorizată să reprezinte legal întreprinderea.

**SECŢIUNEA B**

Descrierea obiectivelor pentru care se solicită ajutorul de stat în cadrul schemei de ajutor de minimis pentru dezvoltarea economică a municipiului Târgu-Mureş prin atragerea de investitori.

SECŢIUNEA B1

Descrierea succintă a clădirilor şi terenurilor pentru care se solicită scutirea/reducerea de la plata impozitului.

.......................................................................................................................................................

.......................................................................................................................................................

.......................................................................................................................................................

.......................................................................................................................................................

SECŢIUNEA B2

Prezentarea cheltuielilor eligibile pentru care se solicită ajutorul de stat în cadrul schemei de ajutor de minimis:

|  |  |  |  |
| --- | --- | --- | --- |
| Denumirea  Activităţii | Tipul de cheltuială  eligibilă pentru care se  solicită ajutorul de stat | Valoarea cheltuielilor  eligibile (lei) fără  TVA  An An An  I II III | Valoarea ajutorului  de stat solicitat  (lei impozit clădiri şi/sau  impozit teren)  An An An  I II III |
| Realizarea  de  investiţii  în  imobilizări  corporale | CLĂDIRI |  |  |
| TEREN |  |  |

SECŢIUNEA B3

Crearea de noi locuri de muncă:

1. Număr de personal existent în luna eliberării autorizației de construire...........................
2. Număr de personal la data depunerii cererii de obținere facilități.........................................., defalcat astfel:

|  |  |  |  |
| --- | --- | --- | --- |
| Nr.crt. | Nume si prenume angajat | CNP | Numar contract de muncă înregistrat la ITM |
|  |  |  |  |
|  |  |  |  |
|  |  |  |  |

NOTĂ IMPORTANTĂ:

Se va lua în considerare creşterea numărului de personal numai în situaţia în care este cel puţin 10 locuri noi de muncă pentru întreprinderi mijlocii şi cel puţin 3 locuri noi de muncă pentru microintreprinderi si întreprinderi mici, şi se referă la locurile de muncă create în municipiul Târgu-Mureş prin punerea în funcţiune a obiectivelor pentru care s-a solicitat ajutorul de stat prin schema de ajutor de minimis (scutirea/reducerea de la plata impozitului pe clădiri şi / sau teren).

În acest sens, se va anexa :

- Declaraţia 112 depusă la Agenţia Naţională de Administrare Fiscală (ANAF) sau Administraţia Judeţeană a Finanţelor Publice Mureş, pentru luna în care s-a eliberat autorizația de construire

- Declaraţia 112 depusa la ANAF sau Administraţia Judeţeană a Finanţelor Publice Mureş la data depunerii cererii de obținere facilități (ultima lună încheiată),

- extras din Registrul de evidenta a salariatilor REVISAL, pentru luna în care s-a eliberat autorizația de construire,

- extras din Registrul de evidenta a salariatilor REVISA la data depunerii cererii (ultima lună încheiată)

**SECŢIUNEA C**

Declaraţie pe proprie răspundere

Subsemnatul (a),...........................................................identificat(ă) cu B.I/ C.I seria................nr...............................eliberat(ă) de..........................la data de............................. cu domiciliul în localitatea............................., str...................... nr............., bl................, sc................,ap....................., sectorul/ judeţul......................

În calitate de reprezentant legal al întreprinderii.........................................declar pe propria răspundere că toate informaţiile furnizate şi consemnate în prezenta cerere sunt corecte şi complete.

Înţeleg că orice omisiune sau incorectitudine în prezentarea informaţiilor în scopul de a obţine avantaje pecuniare este pedepsită conform legii.

1. Declar pe propria răspundere că proiectul pentru care solicit finanţarea prin prezenta schemă de ajutor de minimis nu face obiectul altui ajutor de stat sau comunitar, cu depăşirea plafoanelor legale.
2. Declar pe propria răspundere că în ultimii 3 ani:

I I nu am beneficiat de ajutor de stat

I I am beneficiat de următoarele ajutoare de stat:

|  |  |  |  |  |  |
| --- | --- | --- | --- | --- | --- |
| Nr.  Crt. | Anul  acordării  ajutorului  de stat | Forma  ajutorului  de stat | Furnizorul | Actul normativ  in baza căruia  a  beneficiat de  finanţare | Cuantumul  ajutorului  de  stat |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |

Numele si prenumele reprezentantului legal ..............................................

Funcţia....................................................................

Data semnării........................................................

NOTĂ IMPORTANTĂ: solicitantul nu este obligat să suporte nici o taxă din partea niciunei persoane sau instituţii care îl ajută în completarea cererii.

\*toate cererile depuse pentru această schemă vor fi semnate de persoana autorizată să reprezinte legal întreprinderea.

**Formularul 2**

**ROMANIA**

**JUDETUL MUREŞ**

**MUNICIPIUL TÂRGU-MUREŞ**

**REGISTRU SPECIAL DE EVIDENŢĂ**

**a beneficiarilor schemei de ajutor de minimis pentru atragerea de investiţii şi susţinerea dezvoltării economice în cadrul municipiului Târgu-Mureş**

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **Nr. crt/**  **data** | |  | | --- | | **Numele solicitantului/**  **CUI** | | |  | | --- | | **Denumirea investiţiei** | | |  | | --- | | **Valoarea investiţiei**  **(euro)** | | |  | | --- | | **Număr locuri de munca nou create** | | |  | | --- | | **Proces verbal**  **de recepţie nr.**  **şi data** | | |  | | --- | | **Ajutor acordat** | |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |

1. [1]     Regulamentul privind procedurile de monitorizare a ajutoarelor de stat și de minimis pus în aplicare prin Ordinul Preşedintelui Consiliului Concurenţei nr. 441 din 15 aprilie 2022, publicat în Monitorul Oficial al României, Partea I, nr. 422 din data de 02.05.2022. [↑](#footnote-ref-1)